PIRMĀS INSTANCES TIESAS RĪKOJUMS (apelācijas palāta)
2008. gada 10. jūnijā
Lieta T‑127/07 P
Francesco Bligny
pret
Eiropas Kopienu Komisiju
Apelācija – Civildienests – Atklāts konkurss – Pielaišanas nosacījumi – Nepielaišana pie rakstveida pārbaudījuma labošanas – Paziņojums par konkursu – Nepilnīgs kandidatūras pieteikums – Pilsonības apliecinājums – Acīmredzami nepamatota apelācijas sūdzība
Priekšmets Apelācijas sūdzība par Eiropas Savienības Civildienesta tiesas (otrā palāta) 2007. gada 15. februāra rīkojumu apvienotajās
lietās F‑42/06 un F‑142/06 AJ Bligny/Komisija (Krājums‑CDL, I‑A‑0000. un II‑A‑I‑0000. lpp.), lūdzot atcelt šo rīkojumu
Nolēmums Apelācijas sūdzību noraidīt. Francesco Bligny k‑gs sedz savus, kā arī atlīdzina Komisijas tiesāšanās izdevumus.
Kopsavilkums
1.      Ierēdņi – Principi – Tiesiskās paļāvības aizsardzība
2.      Ierēdņi – Konkurss – Pielaišanas nosacījumi
(Civildienesta noteikumu III pielikuma 2. un 5. pants)
1.      No judikatūras par prasību celšanas termiņiem izrietošais atvainojamas maldības jēdziens pēc analoģijas ir piemērojams imperatīvajiem
termiņiem, kas ir paredzēti akta vai dokumenta iesniegšanai pašā iestādē. Šis jēdziens, piemērojot tiesiskās drošības un tiesiskās
paļāvības principus, var attiekties tikai uz ārkārtas apstākļiem, it īpaši tādiem, kuros maldību ir izraisījusi pati iestāde
ar rīcību, kas pati par sevi vai ievērojamā mērā ir radījusi iespējamu sajukumu labticīgai personai, kas ir izrādījusi pienācīgu
rūpību, kāda ir jāizrāda atbilstoši informētai personai.
(skat. 40. un 41. punktu)
Atsauce: Pirmās instances tiesa, 1991. gada 29. maijs, T‑12/90 Bayer/Komisija, Recueil, II‑219. lpp., 29. punkts.
2.      Kandidatūras pieteikums Eiropas civildienesta konkursā, kura noteikumos ir skaidri un nepārprotami precizēts, ka pieteikumam
ir jāpievieno apliecinošs dokuments par kandidāta pilsonību, citādi tas netiks ņemts vērā, nevar maldināt tādu kandidātu,
kas rīkojas labticīgi un ar pienācīgu rūpību, kāda ir jāizrāda atbilstoši informētai personai, un kas nevarētu loģiski secināt,
ka tās pieteikums varētu tikt pieņemts, ja tam nebūs pievienots šāds apliecinošs dokuments, pat ja kandidatūras pieteikumā
nav norādes uz konkursa paziņojuma noteikumiem, kuros ir noteikts šis pienākums.
(skat. 44.–46. punktu)